钦定古今图书集成/明伦汇编/氏族典/第537卷 > 石熙载
## 钦定古今图书集成/明伦汇编/氏族典/第537卷 > 石熙载

按《宋史石熙载传》：“熙载，字凝绩，河南洛阳人。周显德
中进士登第，疏俊有量，居家严谨有礼法。宋初，为开
封府推官，授右拾遗，迁左补阙。太宗即位，召同知贡
举，知潭州，召还，擢为兵部员外郎，领枢密直学士。太
平兴国四年，亲征河东，以给事中充枢密副使从行，
还迁刑部侍郎。五年，拜户部尚书枢密事，以病足，上”
表求解职，诏加慰抚，授尚书右仆射。九年，卒，年五十
七，谥元懿。熙载事继母牛氏以孝闻，弟熙导。牛氏前
夫子随母归石氏，以熙载故，奏补殿直。从弟熙古、幼
弟熙正皆登进士第，熙载抚之如一。熙载卒时，子中
孚、中立皆幼，熙正患熙导以异姓居己上，乃诈传上
旨，令己籍熙导家财，由是交讼。上召问中孚，中立令有司再鞫，得寔。熙导还本姓，熙正坐除名。熙正后至
供备库副使，中孚至尚书虞部员外郎。子行简，大中
祥符进士。